Genro

En biologia, lo genro (en latin genus, pl. genera) est un reng de classificacion que rassemble des èspèces èyent en comon de nombrox caractèros semblents. Més de 400 000 genros de plantes, champegnons et bétyes ant ja étâ dècrits. Châque genro est dèsignê per un nom latin (ou latinisâ) que comence de façon sistèmatica per na majuscula, possiblament siuvu de son (ou sos) ôtor(s) et de l'an de publecacion. Un genro est dét monotipico (ou monospècifico) s'il comprend houé qu'una èspèce en tot, coment lo ginko (Ginkgo), lo grant requin blanc (Carcharodon) ou l'homo (Homo). Los més grants genros, coment Astragalus (plantes que cèrtênes ègzistont dens noutros payis arpetans) ant plusiors milyérs d'èspèces u nivél de la planèta.

Lo nom de genro aparêt nècèssèrament quand on cite una èspèce: Panthera leo (lion), Panthera tigris (tigro), Vitis vinifera (vegne a vin); o est la nomenclatura binominâla enventâye per Carl von Linné (Linnaeus).

On pôt divisar un genro en plusiors sot-genros, que compregnont des èspèces oncor més semblentes. En citacion on bete des côps lo sot-genro entre pararentèses, entre lo genro et l'èpitèto spècifico: Cortinarius (Telamonia) brunneus, cortenèro bron, du sot-genro Telamonia.

Catègorie:Biologia